c: text/html

text:
Eksposishon ku fotonan gigantesko di Kòrsou na aeropuerto di Manaus, Brazil
...Kòrsou ku otro akshon inovativo...
WILLEMSTAD – 17 mei 2017–Atrobe Kòrsou tabata sentro di atenshon den merkado brasilero na momento ku a lansa un eksposishon di fotonan gigantesko di Kòrsou na e aeropuerto di Manaus. E fotógrafo profeshonal Celio Said a saka diferente foto na Kòrsou i a eksponé un kantidat di 70 foto den forma di un tapeit den e área di check-in na e aeropuerto di Manaus.
E kolekshon di foto ku a keda eksponé riba e flur den e área di check-in tin un largura di 190 meter i un hanchura di mas o ménos 3 meter. Esaki ta krea un impreshon impaktante di e paisahenan di mas impreshonante di Kòrsou. Meta final di e eksposishon aki ta pa krea kuriosidat i di e manera ei generá e gana serka e biaheronan pa bishitá Kòrsou. E aktividat aki ta algu úniko i inovativo kual pa promé biaha a keda hasí na kualke aeropuerto na Brazil. E potrètnan ta mustra e diversidat di Kòrsou ku su playanan, sentro di siudat i e diferente atrakshonnan ku Kòrsou ta ofresé turistanan. Huntu ku e eksposishon a lansa tambe un revista ku informashon di Kòrsou su produkto turístiko. Riba portada di e revista tin un potrèt di Miss Kòrsou 2016, srta. Chanelle De Lau. E revista aki ta keda repartí den e área di check-in durante e orarionan ku tin mas tráfiko na e aeropuerto.
Ofisina di Turismo di Kòrsou (CTB) ta hopi kontentu ku e reakshonnan ku e eksposishon aki a haña den e merkado brasilero ku kobertura den korantnan lokal na Manaus i na televishon. Tambe e marka di brel, JoliJoli a lansa un kolekshon di brel bou di e nòmber Curaçao kual lo keda promové den nan kampaña ku imágennan di Kòrsou, durante e lunanan benidero. Representantenan di JoliJoli tambe tabata presente na e lansamentu di e eksposishon di foto kaminda nan a eksponé nan modèlnan di brel bou di e kolekshon Curaçao. E intenshon ta pa via di e diferente aktividatnan aki krea mas interes serka e brasilero pa biaha pa Kòrsou.

robotstxt: allowed

filter: keep


text:
Polis a para chofer cu tabata core irresponsabel y a kita e auto for di dje pasobra papelnan no tabata na ordo
Diamars mainta un oficial di e brigada motoriza coriendo den nan pick-up a nota un auto Celica Cora coriendo den un forma irresponsabel den e area di Tanki Leendert, e oficial a purba pa bay par'e pero no a logra e oficial a pidi asistencia di un otro patruya pa yuda para e chofer irresponsable aki. Ora e otro patruya tabata yegando e oficial a perde e auto un rato for di bista den Catiri. Pero e otro patruya a logra spot e y a dun'e ordo pa para. E otro oficial tambe a yega y a afirma cu esey tabata e auto. E chofer a indica cu e tabata tin pura pero e oficial no a guli e pildo ey y a piidie pa e documentonan di e auto pero e no por a mustra niun papel na ordo. Polis ademas di a dun'e un scual y un boet a kita e auto for di dje.


text:
Partido politico semper ta purba di tuma nan publico haci cu e pretexto cu nan ta traha pa interes general. Tur nan intencion- y actonan lo ta enfoca na mehora prosperidad di tur ciudadano sin distincion y na desaroya nos pais na un nivel mas halto. Enseñansa, siguridad, economia, en corto tur tereno pa locual nan (kier) ta responsabel, lo maneha asina efectivo cu problema social lo ta cos di pasado. Un voto pa nan kier men un prome paso pa un paraiso na tera.
Metemento di politica partidista
Pero…e realidad ta full contrario. Tur, pero realmente tur cos cu locual (partido) politico ta mete cun’e, ta predestina pa faya. Awa, coriente y telefon barata, accesibel pa un y tur? Nombracion ilimita di personal (di cual un gran parti no adecua) y delegacion di proyecto di trabou a base di patronahe politico, manipulacion cu e medionan financiero di empresa y yen di otro asunto negativo a percura pa comunidad di Aruba mester a soporta añanan largo awa bruin sushi for di nan cranchi, coriente cu sa cay afo regularmente y lista di espera largo y mal servicio di e empresa di telefon. Solamente despues cu a independisa e empresanan ey y a saca (parcialmente) metemento politico for di nan, poco poco nan a logra di bira saludabel.
Aeropuerto
Mescos a pasa cu aeropuerto. Despues cu basta asunto dudoso a tuma luga durante construccion di e edificio actual, ey tambe nombracion di un directiva inadecua a tuma luga. Esey a percura añanan largo pa perdida multimiyonario pa nos pais. Te cu na un momento di desesperacion a cera un acuerdo cu ‘Grupo Schiphol’ pa hiba e maneho. Esaki a resulta practicamente di biaha na resultado positivo cu e consecuencia cu por a paga e debe grandi y creciente di aeropuerto hopi mas prome. Riba dje a haci inversion grandi cu a aumenta considerablemente e calidad y e imagen di nos aeropuerto (y di Aruba!).
Etcetera!
Y enseñansa? Na e momento aki tin varios scol cera pa algun aña caba mientras cu e alumnonan mester sigui les den acomodacion inadecua. No solamente e mantencion di scol semper ta problematico, sino tambe e desaroyo insuficiente di contenido di les, pa motibo di…falta di placa.
Y nos siguridad anto? Aumento di criminalidad y su violencia ya caba pa varios aña ta un fuente di preocupacion grandi. Den combatimento di esaki, personal di polis no por proteha su mes adecuadamente. Dios gracias e sa haya de bes en cuando chaleco antibala di regalo for di e mundo comercial. Atrobe…pasobra gobierno mes no tin placa pa proteha su propio personal cu hustamente mester combati criminalidad.
Infrastructura? Mescos! Tanten cu no ta trata di caminda di e proyectonan PPP cu a caba di realisa of cu ainda ta den construccion, y cu lo bay costa nos decenas di miyones extra pa aña, riba e pagonan di interes y di debe cu ya caba ta impagabel, ciudadano Arubano hopi biaha mester haci uzo di SUV pa pasa e tantisimo careteranan lapi lapi sin mucho destruccion na nan auto. Edificio magnifico y/of util, manera nos museo monumental nacional, biblioteca, etc. ta keda cera pa añanan pasobra…atrobe no tin placa pa mantencion. Y economia anto? Ta pusha esey sin misericordia den un skina mientras cu gobernante ta tuma accion (manera otorgamento ilimita di permiso pa hotel nobo) cu al fin y al cabo lo caba cu nos fuente di entrada mas importante. Consecuentemente, e ultimo añanan e problemanan social solamente a sigui deteriora seriamente.
Misterio
Ta con esaki por ta? Aruba no ta bin na remarca pa ayudo financiero dor di pais y/of instancia internacional, incluso di Hulanda, pasobra nos pais ta…mucho rico. Cu un entrada anual promedio di US$ 25.300,- pa persona, Aruba ta resalta den nos region. Compara cu nos partner mas grandi di Reino y cu nos fuente di entrada principal (EEUU), ainda ta trata di un suma respetabel. (Fuente: indexmundi di CIA-Worldbook di 1-1-2018). Asina mes ‘politica’ a logra, apesar di e entrada remarcabel aki, na maniobra nos pais den un situacion cu nos a keda blo bashi y cu un debe superhalto. P’esey atrobe: ta con esaki por ta posibel?
Ahaaa!
E unico splicacion ta pasobra e ‘interes general’ cu nos partidonan politico ta uza durante eleccion pa tuma nos haci, no ta hunga ningun papel di importancia durante nan gobernacion. Interes personal y di partido semper ta e prioridadnan di mas importante. Entre otro ta sirbi interes di partido cu patronahe politico (nombracion, promocion, manipulacion cu tereno, etc.) pa asina garantisa e votonan. Ta sirbi e interes personal specialmente cu e negoshi grandi di permiso y comision pa proyecto. Tur esaki ta sconde dor di crea/mantene e administracion financiero lo mas intransparente posibel y control di e medionan financiero practicamente imposibel. Exito garantisa! Y asina, durante 31 aña di Status Aparte, a ranca biyones di florin for di ‘e interes general’. Capice?
Calidad di nos gobernacion ya caba pa varios decada ta dudoso. E politica tradicional a costa Aruba biyones di florin y a causa hopi daño. E mentalidad di hisa scouder a duna ‘politica’ tur oportunidad pa dal bay sin problema. Den un serie di articulo, presidente Armand Hessels di Fundashon Gobernacion di Calidad Aruba ta duna un bista di e modus operandi di politica na Aruba. Mas informacion ta disponibel riba e website www.bongobernashonaruba.org


text:
E fenomeno di importacion di gasoline y diesel cu ta drenta Aruba for di Venezuela riba botonan di pesca, no ta un desaroyo nobo, y incluso Directie Scheepvaart y Aruba Ports Authority a confronta un caso lanta pa un compania, entre Januari cu Februari 2011 caba, cual e dos instancianan a gana.
Den entrevista , Carlyle De Coteau, di management team di Scheepvaart, a splica cu esaki a sosode ora nan a nenga entrada di un barco cu a bin cu e producto sin ningun margen di seguridad pa nan mes tripulacion y pa e waf di Barcadera. Na Maart caba ambos instancia a bati alarma y e ultimo biaha aki nan a manda un carta pa Ministro Otmar Oduber, kende a pase pa Ministerraad, y di aki a bay Directie Wetgeving, y awor nan ta wardando riba nan respuesta. De Coteau a splica cu apesar di e caso den Corte cu Aruba a gana, e problema a bolbe presenta y cu mas forza, te hasta esnan cu ta trece e producto ta pagando accijns y nan a cumpra botonan special pa transporta e gasoline y diesel pa Aruba.
Ela remarca cu ta keda na gobierno pa dicidi di Aduana y demas departmento concerni ta sigui acepta nan pago di impuesto. Ela a pone enfasis riba e peligrosidad di e manera con e gasoline y diesel ta drenta Aruba, pero Directie Scheepvaart por actua te unda su competencia ta yega. Nan hunto cu APA a prohibi e botonan aki drenta Aruba, pero den articulo 24 di e “Haven Verordening” ta poni cu e haven meester tin e autoridad pa haci esaki, y loke a pasa ta cu pa hopi tempo no tabata tin e posicion di haven meester na Aruba, y na Juni cu a pasa Ministeraad a tuma e decision di nombra un persona, y na momento cu e ta oficialmente “in place” hopi cos ta bay cambia positivamente, segun sr. De Coteau.


text:
Un grupo di cientificonan Europeo a haya un vinculo alarmante entre e consumo di sucu y e hiperactividad di celnan canceroso. Despues di nuebe aña di investigacion, expertonan Belga a comproba con e efecto Warburg, fenomeno pa cual e celnan canceroso tin di descompone rapidamente e sucu, stimulando e crecemento di tumor.
Segun e investigacion, e tumornan ta comberti den lactato cantidadnan di sucu significativamente mas halto cu e tejidonan sano. Ya cu ta trata di un di e caracteristicanan mas destaca di e celnan canceroso, e fenomeno a wordo ampliamente studia, incluso uza pa detecta tumornan celebral.
E investigacion Belga a trece claridad riba e relacion entre e desviacion metabolico y e potencia oncogenico den e celnan canceroso. “E relacion entre sucu y e cancer tin consecuencianan radical”, según e profesior Johan Thevelein. “Nos investigacion ta revela con e consumo hiperactivo di sucu pa celnan canceroso ta conduci na un circulo vicioso di stimulacion continuo di desaroyo y crecimento di cancer”, cual ta splica “e conexión entre e forsa di e efecto di Warburg y e agresividad di un tumor”, e investigador a agrega.
Pa a realisa nan descubrimento, cientificonan a studia e proteinanan tipo Ras cu ta wordo haya mas tanto den celnan tumoral y cu por causa mutacion di cancer. Na momento di uza e femento como referencia, e ekipo a samina e conexion entre e actividad di Ras y e metabolismo activo den e femento.
Segun Thevelein, e estudio ta duna un base pa futuro investigacionnan den e ramo aki, cu lo por conduci na e modificacion di e dieta di e persona cu ta sufri di cancer of cu ta core e risico di desaroya diferente tiponan di cancer.
Fuente: https://actualidad.rt.com/
Consumo di sucu tin un vinculo alarmante cu e desaroyo di cancer
Un grupo di cientificonan Europeo a haya un vinculo alarmante entre e consumo di sucu y e hiperactividad di celnan canceroso. Despues di nuebe aña di investigacion, expertonan Belga a comproba con e efecto Warburg, fenomeno pa cual e celnan canceroso tin di descompone rapidamente e sucu, stimulando e crecemento di tumor.